《蒋颖叔生日》
宋代·慕容彦逢

宗派源流远，家声竹帛垂。灵晖钟岳渎，吉梦袭熊罴。

夙擅乡评美，寻膺国士知。文章追往哲，学识判群疑。

试若穿杨叶，科如摘颔髭。绣衣趋观阙，霜简照轩墀。

谏拂龙鳞逆，身探虎穴危。忠猷耸鸳鹭，直气慑狐狸。

要路淹风鹢，丹心比日葵。使台专漕挽，帅阃肃边陲。

久郁公台望，初还辇毂时。缿筒争讼息，囊櫜寇攘衰。

莲炬惊宵漏，花砖候晓曦。暂分方面寄，复演禁林词。

廊庙先图任，枢衡遂倚毗。雍容承昼接，密勿奉畴咨。

已冠中枢府，犹虚百斛姿。两轓将画鹿，五总旧名龟。

儒效流弦吹，王功镂鼎彝。更增箕翼寿，馀庆在庭芝。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。